Кинематография департаменти улуттук кинематографияны сактоого, кеңири жайылтууга жана өнүктүрүүгө арналган иш-чараларды, аймактарды өнүктүрүү жана санариптештирүү жылынын иш-чаралар пландарын аткаруу максатында иш алып барууда.

Т.Океев атындагы “Кыргызфильм” Улуттук киностудиясынын тематикалык жана өндүрүш планы бекитилип, улуттук тасмаларды тартуу боюнча иштер жүргүзүлүүдө. Ошондой эле, Кыргыз Республикасынын «Кыргыз Республикасынын кинематографиясын мамлекеттик колдоо жөнүндө» Мыйзамына ылайык улуттук көркөм тасмаларды жаратуу үчүн эң мыкты кино долбоорлорго сынак жарыялоо аркылуу жаш кинематографистерди колдоо боюнча иш жүргүзүлүүдө. Сынактын шарты боюнча социалдык мааниге ээ болгон, заманбап тематиканы камтыган, коомдо кабыл алынган, жарандык жана адеп-ахлактык талаптарга туура келген, чыгармачылык өзгөчөлүккө жана таасирдүүлүккө ээ болгон, таланттуу жаштардын кино өнөрүндө изденүүсүнө түрткү берген, ошону менен бирге балдарга, өспүрүмдөргө арналган тасмалардын өнүүгүсүнө көмөк көрсөткөн кино долбоорлор тандалып алынат.

Аймактардагы кино тармактын абалын жакшыртуу максатында авариялык абалдагы кинотеатрлардын капиталдык оңдоп-түзөө максатында сметалар иштелип чыгып, капиталдык салымдардын титулдук тизмесине киргизүү боюнча жана ишмердүүлүгүнүн сапатын жогорулатуу максатында Кыргыз Республикасынын Өкмөтүнүн 2015-жылдын 17-июнундагы №374 “Мамлекттик мүлктү ижарага берүүнүн тартиби жөнүндө жобону бекитүү” токтомунун негизинде милдеттүү түрдө профилин сактоо жана оңдоп-түзөө иштерин жүргүзүү шарттарын сактап узак мөөнөттүү ижарага берүү маселелерин жана менчик ишкерлер менен иш алып барууда.

Кинематография департаментинин аймактардагы мекемелери жергиликтүү мамлекеттик администрациялар менен биргеликте калкты кино менен сапаттуу тейлөө максатында иш-чаралар аткарылууда. Областык, райондук кинодирекциялардын карамагында киновидеопроекциондук аппаратура комплектери менен жабдылган автоунаалардын жардамы аркылуу ишмердүүлүгүн жүргүзөт. Кинодирекциялар өз аймактарында жайгашкан социалдык жана билим берүү мекемелерин, аскер бөлүктөрүн, жетүүгө кыйын болгон жана алыскы калктуу жайларын, социалдык жактан муктаж болгон калкты тейлөө менен иш алып барат.